b'\n_START_ARTICLE_\nDelta Force\n_START_PARAGRAPH_\nErikoisjoukkojen 1. operatiivinen osasto\xe2\x80\x93Delta (engl. The 1st Special Forces Operational Detachment-Delta (1st SFOD-D)) eli Delta Force on Yhdysvaltain maavoimien alaisuudessa toimiva erikoisjoukko, jonka ensisijaisiin teht\xc3\xa4viin kuuluvat terrorismin vastainen taistelu ja Yhdysvaltain maailmanlaajuisiin sotilasoperaatioihin osallistuminen.\n_START_SECTION_\nHistoria\n_START_PARAGRAPH_\nDelta Forcen perusti 9. syyskuuta 1977 aikoinaan Vietnamin sodassa palvellut Yhdysvaltain maavoimien eversti Charles \xe2\x80\x9dCharlie\xe2\x80\x9d Beckwith, jonka silloinen Yhdysvaltain presidentti Jimmy Carter oli valinnut muodostamaan huippukoulutetun, terrorismin vastaiseen taisteluun perehtyneen erikoisyksik\xc3\xb6n. Yhdess\xc3\xa4 kenraali William Westmorelandin ja majuri Richard \xe2\x80\x9dDick\xe2\x80\x9d Meadowsin kanssa Beckwith perusti Yhdysvaltain maavoimien erikoisjoukon, jonka \xe2\x80\x9dDelta Force\xe2\x80\x9d -nimen on yleisesti arveltu viittaavaan Beckwithin komentamaan Project Delta -erikoisyksikk\xc3\xb6\xc3\xb6n, joka suoritti Vietnamin sodassa erilaisia tiedusteluoperaatioita. Delta Forcen toimintamenetelm\xc3\xa4t Beckwith kuitenkin kopioi brittien maineikkaalta Special Air Service -yksik\xc3\xb6lt\xc3\xa4, jossa Beckwith oli palvellut vuosien 1962 ja 1963 v\xc3\xa4lisen\xc3\xa4 aikana.\n_START_SECTION_\nOrganisaatio\n_START_PARAGRAPH_\nKoska Pentagon valvoo tiukasti Delta Forceen liittyvi\xc3\xa4 tietoja ja kielt\xc3\xa4ytyy julkisesti kommentoimasta yksikk\xc3\xb6\xc3\xa4 ja sen toimintaa, Delta Forcen rakenteesta ei ole paljon tietoa. Delta Forcen tiedet\xc3\xa4\xc3\xa4n olevan arviolta 360 miehen vahvuinen, ja ett\xc3\xa4 yksik\xc3\xb6n operatiivinen p\xc3\xa4\xc3\xa4maja on Fort Braggin sotilastukikohta Pohjois-Carolinan osavaltiossa. Fort Braggissa sijaitsee Delta Forcen j\xc3\xa4senten harjoituskeskus, jossa on muiden muassa valtava uima-allas, kolmikerroksinen kiipeilyteline ja useita ampumaratoja. Delta Forcen j\xc3\xa4senist\xc3\xa4 noin 250 toimii kentt\xc3\xa4ty\xc3\xb6ss\xc3\xa4, ja loput ovat joko mekaanikkoja, viestimiehi\xc3\xa4 tai tietokoneoperaattoreita._NEWLINE_Delta Force on jaettu Alpha-, Bravo- ja Charlie-komppaniaan, joista jokaisessa on kolme joukkuetta. Yhdess\xc3\xa4 joukkueessa on nelj\xc3\xa4 ryhm\xc3\xa4\xc3\xa4, ja yhteen ryhm\xc3\xa4\xc3\xa4n kuuluu viisi taistelijaa. Jokaisessa joukkueessa kaksi ryhmist\xc3\xa4 on perehtynyt tarkka-ammuntaan ja rynn\xc3\xa4kk\xc3\xb6-operaatioihin ja kaksi muuta ovat erikoistuneet tiedusteluun ja viholliskohteiden valvontaan. Joukkueiden ja ryhmien kokoa voi muuttaa teht\xc3\xa4v\xc3\xa4n vaatiessa, mink\xc3\xa4 tarkoituksena on tehd\xc3\xa4 Delta Forcesta mahdollisimman sopeutumiskykyinen mit\xc3\xa4 erilaisimpiin teht\xc3\xa4viin._NEWLINE_Delta Force on tunnettu siit\xc3\xa4, ett\xc3\xa4 yksikk\xc3\xb6 tekee aktiivista yhteisty\xc3\xb6t\xc3\xa4 muiden maiden asevoimien ja poliisilaitosten erikoisjoukkojen kanssa, kuten Yhdistyneen kuningaskunnan Special Air Servicen, Israelin Sayeret Matkalin, Saksan GSG 9:n ja Ranskan GIGN:n kanssa. Delta Force on my\xc3\xb6s antanut terrorismin vastaista taistelukoulutusta monille SWAT-yksikk\xc3\xb6jen ja FBI HRT:n j\xc3\xa4senille.\n_START_SECTION_\nKoulutus\n_START_PARAGRAPH_\nUseimmat Delta Forcen j\xc3\xa4senet ovat per\xc3\xa4isin Yhdysvaltain maavoimien muista erikoisjoukoista, mutta Delta Forceen voi my\xc3\xb6s pyrki\xc3\xa4 suoraan, mik\xc3\xa4li kuuluu maavoimiin tai kansalliskaartiin. Alokkaiden on oltava miespuolisia ja 22\xe2\x80\x9326-vuotiaita Yhdysvaltain kansalaisia, jotka ovat suorittaneet asepalveluksensa ja saaneet perusteellisen sotilaskoulutuksen. _NEWLINE_Alokkailta vaaditaan erilaisia, fyysisesti vaativia kuntotestej\xc3\xa4, joissa heid\xc3\xa4n on muiden muassa suoritettava 33 punnerrusta minuutissa, juostava kahden mailin (3218 m) mittainen juoksurata l\xc3\xa4pi 16 ja puolessa minuutissa, sek\xc3\xa4 uitava sata metri\xc3\xa4 t\xc3\xa4ydess\xc3\xa4 sotilasvarustuksessa. Nelj\xc3\xa4n viikon mittaisen valintaprosessin viimeisess\xc3\xa4 ja ratkaisevassa kuntotestiss\xc3\xa4 alokkaiden on vaellettava 80 kilometrin mittainen matka 20 tunnin sis\xc3\xa4ll\xc3\xa4, ja koko vaelluksen aikana heid\xc3\xa4n on kannettava noin 30 kilogramman (70 paunaa) painoista rinkkaa sel\xc3\xa4ss\xc3\xa4\xc3\xa4n._NEWLINE_Mik\xc3\xa4li alokas selviytyy kuntotesteist\xc3\xa4, h\xc3\xa4n p\xc3\xa4\xc3\xa4see Delta Forcen j\xc3\xa4seneksi. Valintaprosessin j\xc3\xa4lkeen alokas joutuu kuuden kuukauden mittaiselle koulutuskurssille, mink\xc3\xa4 aikana h\xc3\xa4nelle opetetaan muiden muassa erilaisten k\xc3\xa4siaseiden ja r\xc3\xa4j\xc3\xa4hteiden k\xc3\xa4ytt\xc3\xb6\xc3\xa4. Kertomusten mukaan tarkka-ampujiksi koulutettavien on koulutuksen aikana osuttava kaikkiin maaleihin noin 550 metrin (600 jaardia) p\xc3\xa4\xc3\xa4st\xc3\xa4 ja 90 prosenttiin noin 915 metrin (1000 jaardia) p\xc3\xa4\xc3\xa4ss\xc3\xa4 olevista maaleista.\n_START_SECTION_\nKalusto\n_START_PARAGRAPH_\nVaarallisten ja yleens\xc3\xa4 huippusalaisten teht\xc3\xa4viens\xc3\xa4 takia Delta Forcen j\xc3\xa4senet on varustettu Yhdysvaltain asevoimien kehittyneimmill\xc3\xa4 aseilla ja varusteilla. Yksik\xc3\xb6n sotilaiden ensisijaiset aseet ovat Colt M1911 -pistooli sek\xc3\xa4 M4-karbiini, johon on yleens\xc3\xa4 kiinnitetty M203-kranaatinheitin (tullaan my\xc3\xb6hemmin korvaamaan M320-kranaatinheittimell\xc3\xa4). Heckler & Kochin uusin valmistama rynn\xc3\xa4kk\xc3\xb6kiv\xc3\xa4\xc3\xa4ri, HK416, on my\xc3\xb6s Delta Forcella rajallisessa k\xc3\xa4yt\xc3\xb6ss\xc3\xa4. Yksik\xc3\xb6n tarkka-ampujat on aseistettu M14-tarkkuuskiv\xc3\xa4\xc3\xa4reill\xc3\xa4 tai sen eri versioilla. Delta Forcen j\xc3\xa4senet voivat my\xc3\xb6s halutessaan k\xc3\xa4ytt\xc3\xa4\xc3\xa4 muita Yhdysvaltain asevoimien palvelusk\xc3\xa4yt\xc3\xb6ss\xc3\xa4 olevia pienaseita. _NEWLINE_Delta Forcella on my\xc3\xb6s k\xc3\xa4yt\xc3\xb6ss\xc3\xa4 erilaisia kuljetushelikoptereita, joille on annettu v\xc3\xa4\xc3\xa4rennetyt tunnusnumerot. Historiansa aikana Delta Force on k\xc3\xa4ytt\xc3\xa4nyt erikoisoperaatioissaan muiden muassa MD500-, CH-53 Sea Stallion - ja UH-60 Black Hawk -helikoptereita.'